b'\n_START_ARTICLE_\nKalevi Rikkinen\n_START_PARAGRAPH_\nKalevi Vilho Rikkinen (s. 14. toukokuuta 1936 Pietarsaari) on suomalainen maantieteilij\xc3\xa4 ja Helsingin yliopiston kulttuurimaantieteen emeritusprofessori._NEWLINE_Rikkisen vanhemmat olivat ratavartija Vilho Rikkinen ja rautatiel\xc3\xa4inen Helmi Maria M\xc3\xa4kitalo. H\xc3\xa4n p\xc3\xa4\xc3\xa4si ylioppilaaksi 1956 ja valmistui Helsingin yliopistosta filosofian kandidaatiksi 1961, lisensiaatiksi 1962 ja tohtoriksi 1966._NEWLINE_Rikkinen toimi Helsingin yliopistossa assistenttina 1960\xe2\x80\x931964, dosenttina 1968\xe2\x80\x931970, apulaisprofessorina 1970\xe2\x80\x931973, vt. professorina 1971\xe2\x80\x931972 sek\xc3\xa4 vuodesta 1973 alkaen kulttuurimaantieteen professorina sek\xc3\xa4 maantieteen laitoksen esimiehen\xc3\xa4 vuodesta 1974. Rikkinen oli lis\xc3\xa4ksi Kustannus Oy Otavan maantieteilij\xc3\xa4n\xc3\xa4 1960\xe2\x80\x931964 sek\xc3\xa4 valtion luonnontieteellisen toimikunnan tutkimusassistenttina 1964\xe2\x80\x931967 ja vt. nuorempana tutkijana 1967\xe2\x80\x931969. Rikkinen j\xc3\xa4i professorin virasta el\xc3\xa4kkeelle 1999. _NEWLINE_Rikkinen on ollut naimisissa vuodesta 1960 alkaen Helsingin yliopiston maantieteen didaktiikan emeritaprofessori Hannele Rikkisen, o. s. Iso-Ahola  kanssa. Helsingin yliopiston kasvitieteen professori Jouko Rikkinen on heid\xc3\xa4n poikansa._NEWLINE_Rikkinen toimi Filosofisen tiedekunnan promootiossa promoottorina vuonna 1997. Vuosina 1976-1985 h\xc3\xa4n toimi Etel\xc3\xa4pohjalaisen osakunnan inspehtorina.'